RIALACHÁN CUR CHUN FEIDHME (AE) 2021/941 ÓN gCOIMISIÚN

an 10 Meitheamh 2021

lena leagtar síos nós imeachta sonrach um shainaithint feithiclí tromshaothair atá deimhnithe mar fheithiclí seirbhíse ach nach bhfuil cláraithe amhlaidh agus lena gcuirtear i bhfeidhm ceartúcháin maidir le meánastaíochtaí sonracha bliantúla CO2 an mhonaróra chun na feithiclí sin a chur san áireamh

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2019/1242 ó Pharlaimint na hEorpa agus ón gComhairle an 20 Meitheamh 2019 lena socraítear na caighdeáin feidhmíochta maidir le hastaíochtaí CO2 d’fheithiclí nua tromshaothair agus lena leasaítear Rialacháin (CE) Uimh. 595/2009 agus (AE) 2018/956 ó Pharlaimint na hEorpa agus ón gComhairle agus Treoir 96/53/CE ón gComhairle (1), agus go háirithe Airteagal 2(3) de,

De bharr an mhéid seo a leanas:

Chun na neamhréireachtaí sna sonraí arna dtuairisciú maidir le deimhnithe agus clárúcháin i gcomhréir le Rialachán (AE) 2018/956 a réiteach, ba cheart cead a thabhairt do na Ballstáit agus do na monaróirí barúil a thabhairt faoi fhaisnéis nua agus, i gcás inar ghá, faisnéis nua a thuairisciú chun an fhaisnéis a tuairiscíodh roimhe sin a cheartú.

I dtaca le ceartúcháin atá mar thoradh ar fheithiclí tromshaothair atá deimhnithe mar fheithiclí seirbhíse ach nach bhfuil cláraithe amhlaidh, agus a chuirtear i bhfeidhm maidir le meánastaíochtaí sonracha bliantúla CO2 an mhonaróra, is gá na ceartúcháin sin a bheith comhréireach agus athchomhairleach, chun dreasú a thabhairt maidir le próiseáil cheart chúramach a dhéanamh ar shonraí agus chun go seachnófar astaíochtaí CO2 a shannadh go mícheart i leith na bhfeithiclí sin, cibé acu le faillí nó le beartaíocht an sannadh sin.

I gcás ina measann an Coimisiún gur cheart, an tráth a cláraíodh í, feithicil a clárú mar fheithicil seirbhíse, ba cheart dó na sonraí a thuairiscigh na Ballstáit a cheartú dá réir agus a mheas gur feithicil seirbhíse í an fheithicil chun críocha Airteagal 2(3) de Rialachán (AE) 2019/1242.

Dá bhrí sin, chun meánastaíochtaí sonracha CO2 an mhonaróra a ríomh, déantar feithiclí tromshaothair ar sannadh astaíochtaí go mícheart ina leith a mheas agus na hastaíochtaí CO2 a bhaineann leo arna gcinneadh de réir próifílí misin seirbhíse, próifílí arb airde na hastaíochtaí CO2 a shanntar ina leith ná na hastaíochtaí a chinntear i leith próifílí misin de chineál an tseachadta agus, dá réir sin, ar lú is fabhrach iad don mhonaróir ná na hastaíochta a shannfaí dá ndéanfaí ceartdeimhniú ar an bhfeithicil mar fheithicil seachadta tráth a ceadchláraithe.

TAR ÉIS AN RIALACHÁN SEO A GHLACADH:

Airteagal 1

Feithiclí tromshaothair atá deimhnithe mar fheithiclí seirbhíse ach nach bhfuil cláraithe amhlaidh a shainaithint

1. Bunóidh an Coimisiún liosta ar a mbeidh feithiclí tromshaothair a deimhníodh de réir bhrí Airteagal 2(3) de Rialachán (AE) 2019/1242 mar fheithiclí seirbhíse ar bhonn na sonraí a thuairiscigh an monaróir i gcomhréir le hAirteagal 5 de Rialachán (AE) 2018/956 ach nár cláraíodh mar fheithiclí seirbhíse ar bhonn na sonraí a thuairiscigh na Ballstáit i gcomhréir le hAirteagal 4 de Rialachán (AE) 2018/956.

2. Soláthróidh an Coimisiún na codanna ábhartha den liosta dá dtagraítear i mír 1 do na húdaráis inniúla dá dtagraítear in Airteagal 4(2) de Rialachán (AE) 2018/956 agus do na pointí teagmhála arna gceapadh ag an monaróir de bhun Airteagal 5(2) de Rialachán (AE) 2018/956.

3. Féadfaidh údaráis inniúla agus monaróirí soiléirithe maidir le cruinneas na sonraí arna dtuairisciú de bhun Airteagail 4 agus 5 de Rialachán (AE) 2018/956 a sholáthar don Choimisiún laistigh d’aon mhí amháin tar éis dóibh an liosta de bhun mhír 2 a fháil.

4. Ar fháil na soiléirithe sin don Choimisiún nó ar theacht do dheireadh na tréimhse aon mhí amháin dá bhforáiltear i mír 3, déanfaidh an Coimisiún measúnú ar an liosta ar a mbeidh feithiclí tromshaothair dá dtagraítear i mír 1 ar bhonn an tsoiléirithe tuairiscithe dá bhforáiltear de bhun mhír 3, ar bhonn argóintí na bpáirtithe agus, b’fhéidir, ar bhonn roinnt imscrúduithe breise.

5. Má chinneann an Coimisiún, i bhfianaise thoradh an mheasúnaithe dá dtagraítear i mír 4, gur cláraíodh mar ba cheart mar fheithiclí nach feithiclí seirbhíse iad, feithiclí tromshaothair arna sainaithint de bhun mhír 1, cuirfidh an Coimisiún ceartúcháin i bhfeidhm maidir le meánastaíochtaí sonracha bliantúla CO2 an mhonaróra i gcomhréir le hAirteagal 2 chun na feithiclí sin a chur san áireamh.

6. Féadfaidh an Coimisiún, i bhfianaise shaintréithe teicniúla na bhfeithiclí lena mbaineann, deimhniú de chuid na feithicle tromshaothair céanna, ar deimhniú é a dhéanfaidh an monaróir a athríomh, de réir shaintréithe teicniúla na feithicle sin, i ngrúpa feithiclí 4, 5, 9 nó 10 d’Iarscríbhinn I, Tábla 1 a ghabhann le Rialachán (AE) 2017/2400 ón gCoimisiún (3), a chur in ionad an deimhnithe a bhain leis an gcéad-tuairisc ar an bhfeithicil seirbhíse. I gcás den sórt sin, ní chuirfidh an Coimisiún ceartúcháin i bhfeidhm maidir le meánastaíochtaí sonracha bliantúla CO2 an mhonaróra i gcomhréir le hAirteagal 2 chun na feithiclí sin a chur san áireamh ach áireofar na feithiclí sa chinneadh a dhéanfar maidir le hastaíochtaí sonracha CO2 an mhonaróra de réir fhorálacha Rialachán (AE) 2019/1242, go háirithe i gcás ina bhfuil na bearta lena mbeifí ag súil go réasúnach déanta ag an monaróir ionas go dtacófar le cruinneas an dearbhaithe feithicle gur feithicil seirbhíse a bhí i gceist, bunaithe ar an bhfaisnéis a bhí ar fáil tráth an dearbhaithe.